b'\n_START_ARTICLE_\nLipuliik\n_START_PARAGRAPH_\nLipuliigid ehk s\xc3\xbcmbolliigid (inglise flagship species) on karismaatilised, tihti s\xc3\xbcmboolse t\xc3\xa4hendusega liigid, kes k\xc3\xb6idavad avalikkust ja p\xc3\xa4lvivad ka looduskaitses teiste liikidega v\xc3\xb5rreldes ebaproportsionaalselt palju t\xc3\xa4helepanu._NEWLINE_Lipuliigid kuuluvad looduskaitsebioloogia valdkonda. Tegu on n-\xc3\xb6 esindusliikidega (inglise focal species, surrogate species). Esindusliikide alla kuuluvad veel tugiliigid (inglise keystone species), indikaatorliigid (inglise indicator species), katusliigid (inglise umbrella species) ja karismaatilised liigid (inglise charismatic species)._NEWLINE_Lipuliigid on enamasti \xc3\xbcksikud liigid, mis on valitud, juhtimaks t\xc3\xa4helepanu suurematele looduskaitseprobleemidele. Kuna looduskaitsebioloogia sisaldab palju tehnilisi ja abstraktseid kategooriaid, mida inimestel v\xc3\xb5ib olla keeruline m\xc3\xb5ista, siis on lipuliigid efektiivne vahend, motiveerimaks avalikkust looduskaitset v\xc3\xa4\xc3\xa4rtustama. Traditsiooniliselt on lipuliigid peaaegu alati loomad, \xc3\xbcldjuhul imetaja- v\xc3\xb5i linnuliigid. Tuntuimateks lipuliikideks olevad loomad on sageli laialt tuntud oma kuju, v\xc3\xa4rvi v\xc3\xb5i r\xc3\xbcndamisviiside poolest. Enamasti kipuvad lipuliigid olema karismaatilised suured selgroogsed, \xc3\xbcldjuhul tippkiskjad. Neid iseloomustab enamasti pikk sigimisaeg ja suur koduterritoorium._NEWLINE_Lipuliiki on v\xc3\xb5imalik defineerida ka kui \xc3\xbcksnes turunduskampaania s\xc3\xbcmbolilist konstrukti, millel ei ole mingit seost tegeliku liigi ja tema potentsiaalse rolliga \xc3\xb6kos\xc3\xbcsteemis. Lipuliik on sel juhul justkui maskott, mis peab kehastama tervet bioloogilise mitmekesisuse kriisi (n\xc3\xa4iteks on hiidpanda kogu maailma bioloogilise mitmekesisuse s\xc3\xbcmboliks, olles n\xc3\xa4iteks Maailma Looduse Fondi logol), pidamata olema seejuures tugi- v\xc3\xb5i katusliik ega isegi h\xc3\xa4vimisohus._NEWLINE_Lipuliike v\xc3\xb5idakse valida erinevate omaduste j\xc3\xa4rgi, olenevalt sellest, mida v\xc3\xa4\xc3\xa4rtustab sihtr\xc3\xbchm. N\xc3\xa4iteks mingi piirkonna kohalikele elanikele ja turistidele suunatud lipuliikide valimise juures tuleb silmas pidada erinevaid asju.\n_START_SECTION_\nN\xc3\xa4ited\n_START_PARAGRAPH_\nN\xc3\xa4ited lipuliikidest on Bengali tiiger (Panthera tigris), hiidpanda (Ailuropoda melanoleuca), Aafrika elevant (Loxodonta africana) ja India elevant (Elephas maximus). Samuti kuuluvad lipuliikide alla n\xc3\xa4iteks delfiinlased (Delphininae), kiusvaalalised (Mysticeti) ja ahvilised (Hominoidea)._NEWLINE_Lipuliigid v\xc3\xb5ivad esindada mingit taksonoomilist \xc3\xbcksust (n\xc3\xa4iteks liiki v\xc3\xb5i \xc3\xb6kos\xc3\xbcsteemi), eesm\xc3\xa4rki (n\xc3\xa4iteks kliimamuutustele v\xc3\xb5i ookeanide hapestumisele t\xc3\xa4helepanu juhtimine), organisatsiooni (n\xc3\xa4iteks valitsuse osakonda v\xc3\xb5i mittetulundus\xc3\xbchingut) v\xc3\xb5i geograafilist ala (n\xc3\xa4iteks riiki v\xc3\xb5i kaitseala).'